CELEX: 32019R0248
Language: da
Date: 2018-11-13 00:00:00
Title: Kommissionens delegerede forordning (EU) 2019/248 af 13. november 2018 om berigtigelse af forordning (EU) nr. 63/2011 om gennemførelsesbestemmelser om dispensation fra de specifikke CO2-emissionsmål i medfør af artikel 11 i Europa-Parlamentets og Rådets forordning (EF) nr. 443/2009 (EØS-relevant tekst.)

13.2.2019   
               
               
                  DA
               
               
                  Den Europæiske Unions Tidende
               
               
                  L 42/5
               
            
         KOMMISSIONENS DELEGEREDE FORORDNING (EU) 2019/248
         af 13. november 2018
         om berigtigelse af forordning (EU) nr. 63/2011 om gennemførelsesbestemmelser om dispensation fra de specifikke CO2-emissionsmål i medfør af artikel 11 i Europa-Parlamentets og Rådets forordning (EF) nr. 443/2009
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EF) nr. 443/2009 af 23. april 2009 om fastsættelse af præstationsnormer for nye personbilers emissioner inden for Fællesskabets integrerede tilgang til at nedbringe CO2-emissionerne fra personbiler og lette erhvervskøretøjer (1), særlig artikel 11, stk. 8, og
         ud fra følgende betragtninger:
         
                     (1)
                  
                  
                     General Motors Holding LLC, der fabrikerer lette erhvervskøretøjer, har meddelt Kommissionen, at de gennemsnitlige specifikke CO2-emissioner i 2007 for den pågældende fabrikant, der er anført i bilag IV til Kommissionens forordning (EU) nr. 63/2011 (2), ikke er korrekte.
                  
               
                     (2)
                  
                  
                     Fabrikanten har forelagt detaljeret dokumentation, som viser, at de gennemsnitlige specifikke CO2-emissioner i 2007 var betydeligt større end den værdi, der er anført i forordning (EU) nr. 63/2011. Den anførte værdi var baseret på de gennemsnitlige specifikke CO2-emissioner fra et antal køretøjer, der fejlagtigt omfattede Adam Opel AG-køretøjer, som på det pågældende tidspunkt var knyttet til General Motors. Disse specifikke CO2-emissioner for Adam Opel AG-køretøjer bidrog til et lavere gennemsnit for de specifikke CO2-emissioner for General Motors i 2007. Man blev opmærksom på fejlen i forbindelse med ændringer i ejerskabsforholdene for General Motors og Adam Opel, der trådte i kraft den 1. august 2017.
                  
               
                     (3)
                  
                  
                     Kommissionen finder, at den af General Motors Holding LLC forelagte dokumentation påviser fejlen i de gennemsnitlige specifikke CO2-emissioner for den pågældende fabrikant i 2007 som angivet i forordning (EU) nr. 63/2011.
                  
               
                     (4)
                  
                  
                     Forordning (EU) nr. 63/2011 bør derfor berigtiges —
                  
               VEDTAGET DENNE FORORDNING:
         
            Artikel 1
            I tabellen i bilag IV til forordning (EU) nr. 63/2011 erstattes værdien »159,604« i linjen vedrørende »General Motors« i kolonnen med overskriften »gennemsnitlige emissioner [g/km]« med værdien »283,689«.
         
         
            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 13. november 2018.
            
               
                  På Kommissionens vegne
               
               Jean-Claude JUNCKER
               
                  Formand
               
            
         
         
            (1)  EUT L 140 af 5.6.2009, s. 1.
         
            (2)  Kommissionens forordning (EU) nr. 63/2011 af 26. januar 2011 om gennemførelsesbestemmelser om dispensation fra de specifikke CO2-emissionsmål i medfør af artikel 11 i Europa-Parlamentets og Rådets forordning (EF) nr. 443/2009 (EUT L 23 af 27.1.2011, s. 16).